section_heading: Operacija Dorian Gray
paragraph_text: No Jinx nije poginuo. Tijekom pada auta s ceste ispao je van i završio u obližnjem grmlju, sa slomljenom rukom. Pobjegao je u svoje skrovište u podzemlju Brooklyna, pripremljeno baš za slučaj da nešto pođe ukrivo s Vremenom Nula. U iščekivanju osvete Martinu, Jinx se posvetio novom projektu, prebacivanju ljudskih umova iz starih tijela u novo, mlado tijelo. Tijekom postojanja Vremena Nula, Jinx je od znanstvenika koji su ondje gostovali krao podatke o njihovim znanstvenim projektima. Tako je saznao da je profesor Samuel Eulemberg pronašao način kako napraviti računalo na žive bjelančevine, u koje je bilo moguće "presnimiti" čitav ljudski um, odnosno sva sjećanja, misli i životna iskustva bilo koje osobe. Taj postupak je nazvao "Operacija Dorian Gray". 1987. Eulemberg je dovršio svoj pronalazak, i isprobao ga na sebi, presnimivši svoj um u tijelo mladog Johna D. Sterlinga. Pri tom postupku, novi um briše stari, domaći. Nakon toga, "novi" Eulemberg otrovao je svoje staro tijelo, ubivši ga. Potom je Eulemberg/Sterling dobio posao predavača na MIT-u. Pokušao je kontaktirati Martina, u želji da mu objasni svoj izum, ali ga je Jinx ubio.